allskonar.is | Tómatamauk
Mig vantaði eitthvað gott til að setja á grillaðar samlokur og datt í hug að gera smá tilbrigði við tómatasultu. Niðurstaðan varð þessi, dúndrandi sterkt og bragðmikið og alveg fullkomið á grillað brauð með osti.
2 dósir plómutómatar
1 ferskt rautt chili (má sleppa)
Eldunartími: 1-2 klst
Hitaðu ofninn í 140°C og klæddu lítið eldfast mót að innan með álpappír, þetta auðveldar þér að þrífa mótið á eftir.
Taktu tómatana úr dósunum úr safanum og skerðu í bita, saxaðu þá svolítið vel, og settu í mótið. Þú mátt setja helminginn af safanum úr dósunum með.
Skerðu hvítlaukinn í mjög þunnar sneiðar og settu út í tómatana ásamt, salti, sykri og kryddi. Hrærðu vel saman.
Þú mátt sleppa því að nota rautt chili, en ef þú vilt hafa þetta vel sterkt þá frænhreinsarðu það og skerð í þunnar sneiðar og setur út í.
Mótið er því næst sett inn í ofn og allt látið malla þar í 1-2 klst, þetta þarf að þykkna svolítið vel. Gott er að hræra í þessu annað slagið til að passa að brenni ekki við.
Það verður um 150ml af sultu úr þessu, með ómótstæðilega miklu tómatabragði. Frábært á grillað brauð, á kex, með osti, út í súpur, og með kjöti, blandað út í hreinan rjómaost og og og…… Þetta geymist í krukku í ísskáp í 1 viku, en líklegt er að þetta klárist eins og skot.